บลจ.ไทยพาณิชย์สั่งย้ายผู้จัดการกองทุนโดนสอบ
บลจ.ไทยพาณิชย์ ย้ายผู้จัดการกองทุนที่ตกเป็นข่าวถูกตรวจสอบ ไม่ให้ยุ่งเกี่ยวพอร์ตกองทุน ดึง &#8220;โชติกา&#8221; เอ็มดีคุมเอง วอนผู้ถือหน่วยลงทุนมั่นใจ
22 ก.ค. 2554

บลจ.ไทยพาณิชย์ ย้ายผู้จัดการกองทุนที่ตกเป็นข่าวถูกตรวจสอบ ไม่ให้ยุ่งเกี่ยวพอร์ตกองทุน ดึง “โชติกา” เอ็มดีคุมเอง วอนผู้ถือหน่วยลงทุนมั่นใจ
รายงานข่าวจากบริษัทหลักทรัพย์จัดการกองทุน (บลจ.) ไทยพาณิชย์  เปิดเผยว่า ขณะนี้บริษัทได้ย้ายผู้จัดการกองทุนที่ถูกตรวจสอบการใช้ข้อมูลจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  ไม่ให้เกี่ยวข้องกับการบริหารกองทุนและมอบหมายให้นางโชติกา สวนานนท์ กรรมการผู้อำนวยการบริษัท เข้ามาดูแลการบริหารจัดการกองทุนโดยตรง  มีผลตั้งแต่วันที่ 22 ก.ค.2554 
ทั้งนี้ เพื่อให้เกิดความโปร่งใสและเพื่อความสบายใจของผู้มีส่วนเกี่ยวข้องทุกฝ่าย จึงขอให้ผู้ถือหน่วยลงทุนและลูกค้ามั่นใจในการบริหารงานของกองทุนที่จะมีความต่อเนื่องและมีผลดำเนินงานที่ดีจากทีมผู้จัดการกองทุนมืออาชีพ
สำหรับเหตุการณ์ที่เกิดขึ้นบริษัทไม่ได้เพิกเฉยหรือนิ่งนอนใจหลังจากก.ล.ต.เข้ามาตรวจสอบการใช้ข้อมูลของบริษัทเมื่อวันที่ 2 มิ.ย.2554 จนถึงขณะนี้ยังไม่ได้มีการกล่าวหาหรือกล่าวโทษใดๆ ต่อผู้จัดการกองทุนผู้ถูกตรวจสอบ  โดยยังอยู่ระหว่างกระบวนการตรวจสอบตามขั้นตอน นอกจากนี้บริษัทได้เพิ่มความเข้มงวดในการปฎิบัติงานของผู้จัดการกองทุนและส่วนงานอื่นๆ ที่เกี่ยวข้องมากขึ้นกว่าเดิมที่ถือว่าอยู่ในระดับที่เข้มแข็งอยู่แล้ว
นอกจากนี้  บลจ.ไทยพาณิชย์ได้จัดให้มีการสอบทานการปฎิบัติงานโดยคณะทำงานด้านกำกับและดูแลจากธนาคารไทยพาณิชย์ ซึ่งจากการสอบทานรายการตั้งแต่เดือนก.พ.2554 ที่ผู้จัดการกองทุนผู้นี้เริ่มทำงานกับบริษัท ไม่พบหลักฐานที่ชี้ให้เห็นถึงความผิดปกติของรายการ 
สำหรับผู้จัดการกองทุนผู้ถูกตรวจสอบนี้ ก่อนที่จะมาเริ่มงานกับบริษัทก็ได้มีการตรวจเช็คประวัติตามขั้นตอน ถือเป็นบุคคลที่มีประวัติงานที่ดีโดดเด่น โดยเคยทำงานกับบลจ.ขนาดใหญ่ที่มีชื่อเสียงแห่งหนึ่งเป็นระยะเวลานานก่อนที่จะมาร่วมงานกับบริษัทในเดือนก.พ.ที่ผ่านมา